Harbiylarni oliy harbiy ta'lim muassasalarida o‘qitishga sarflangan mablag‘lar undirib olinadi

Nizom harbiy xizmatchilarni oliy harbiy ta'lim muassasalarida o‘qitishga sarflangan budjet mablag‘larini undirish tartibini belgilaydi.
Nizom oliy harbiy ta'lim muassasalarida O‘zbekiston davlat budjeti mablag‘lari hisobidan o‘qigan va o‘qishni tamomlagandan so‘ng tuzilgan kontrakt bo‘yicha O‘zbekiston Qurolli Kuchlari, harbiy xizmatni o‘tash nazarda tutilgan vazirliklar, davlat qo‘mitalari va idoralarda ofitserlar tarkibi lavozimlarida harbiy xizmatni o‘tayotgan, shuningdek, harbiy xizmatda qoldirilgan holda davlat hokimiyati va boshqaruvi organlariga, boshqa tashkilotlarga xizmat safariga yuborilgan harbiy xizmatchilarga nisbatan tatbiq etiladi.
Oliy harbiy ta'lim muassasasiga o‘qishga kirishdan oldin O‘zbekiston fuqarolari, harbiy xizmatchilar, ularning ota-onalari yoki ularning o‘rnini bosuvchi shaxslar mazkur muassasa rahbariyati tomonidan, ular o‘qishni tamomlagandan so‘ng tuzilgan kontraktda ko‘rsatilgan muddat tugamasdan harbiy xizmatni o‘tashdan bosh tortgan, shuningdek, kontrakt shartlarini bajarmaganligi, sodir etgan jinoyati uchun sudlangani sababli bo‘shatilayotgan yoxud bunday kontraktni tuzishdan bosh tortgan hollarda harbiy xizmatchini o‘qitishga sarflangan budjet mablag‘larini qoplab berishlari (moddiy javobgarlik) to‘g‘risida yozma ravishda ogohlantiriladi va ulardan tilxat olinadi.
Harbiy xizmatchilarni xorijiy davlatlarning ta'lim muassasalarida (oliy, oliy harbiy va boshqa ta'lim muassasalarida) o‘qitishga sarflangan budjet mablag‘lari qonunchilikda belgilangan tartibda tuzilgan maxsus kontraktda nazarda tutilgan shartlarni inobatga olgan holda umumiy asoslarda undiriladi.
Oliy harbiy ta'lim muassasasini tamomlagandan so‘ng harbiy xizmatni o‘tash to‘g‘risidagi kontraktni imzolagan harbiy xizmatchilar, unda ko‘rsatilgan muddat tugamasdan harbiy xizmatni o‘tashdan bosh tortgani, ushbu kontrakt shartlarini bajarmagani yoki sodir etgan jinoyati uchun sudlangani sababli unda ko‘rsatilgan muddatdan ilgari rezervga bo‘shatilsa, ulardan o‘qitishga sarflangan budjet mablag‘lari undirib olinadi.
O‘qitishga sarflangan budjet mablag‘lari quyidagi hollarda undirilmaydi, agar:
a) harbiy xizmatchi kontraktda ko‘rsatilgan muddat tugaganligi, sog‘ligining holatiga ko‘ra, tashkiliy-shtat tadbirlari munosabati bilan undan xizmatda foydalanishning imkoni yo‘qligi yoki davlat sirlari bilan ishlash ruxsatnomasidan mahrum qilinganligi sababli, harbiy xizmatdan rezervga (iste'foga) bo‘shatilsa (chiqarilsa);
b) harbiy xizmatchining ota-onasidan biri harbiy xizmatchi

yoki huquqni muhofaza qiluvchi organlar xodimi bo‘lib harbiy xizmat majburiyatlarini (xizmat vazifalarini) bajarayotgan vaqtda halok bo‘lgan bo‘lsa;
v) harbiy xizmatchi halok bo‘lganligi (vafot etganligi) munosabati bilan harbiy qism (muassasa) shaxsiy tarkibi ro‘yxatidan chiqarilgan bo‘lsa;
g) harbiy xizmatchi oliy harbiy ta'lim muassasalarida bakalavriat dasturi bo‘yicha maxsus sirtqi ta'lim shaklida va magistratura mutaxassisliklari bo‘yicha tahsil olgan bo‘lsa.
Oliy harbiy ta'lim muassasasini tamomlagandan so‘ng tuzilgan birinchi yangi kontraktda ko‘rsatilgan muddat davomida harbiy qismda (muassasada) harbiy xizmatni o‘tagan, shuningdek, harbiy xizmatda qoldirilgan holda xizmat safariga yuborilgan davlat hokimiyati va boshqaruvi organlarida, boshqa tashkilotlarda 5 kalendar yil xizmatni o‘tagan (ishlagan) harbiy xizmatchi, uni o‘qitishga sarflangan budjet mablag‘larini undirishdan ozod etiladi.
Harbiy xizmatchini oliy harbiy ta'lim muassasasida o‘qitishga sarflangan budjet mablag‘lari, u rezervga bo‘shatilgan vaqtdagi: 
a) Qurolli Kuchlari Akademiyasida to‘rt yillik o‘qish uchun – bazaviy hisoblash miqdorining 1300 baravari;
b) Qurolli Kuchlari Harbiy tibbiyot akademiyasida ikki yillik o‘qish uchun – bazaviy hisoblash miqdorining 650 baravari;
v) Mudofaa vazirligi Axborot-kommunikatsiya texnologiyalari va aloqa harbiy institutida ikki yillik o‘qish uchun – bazaviy hisoblash miqdorining 650 baravari;
g) Mudofaa vazirligi Chirchiq oliy tank qo‘mondonlik muhandislik bilim yurtida: to‘rt yillik o‘qish uchun – bazaviy hisoblash miqdorining 1300 baravari; besh yillik o‘qish uchun – bazaviy hisoblash miqdorining 1600 baravari;
d) O‘zbekiston Oliy harbiy aviatsiya bilim yurtida: to‘rt yillik o‘qish uchun – bazaviy hisoblash miqdorining 1300 baravari; besh yillik o‘qish (uchuvchilar tarkibini tayyorlash) uchun – bazaviy hisoblash miqdorining 3000 baravari;
ye) Favqulodda vaziyatlar vazirligi Akademiyasida: to‘rt yillik o‘qish uchun – bazaviy hisoblash miqdorining 1300 baravari; besh yillik o‘qish uchun – bazaviy hisoblash miqdorining 1600 baravari;
j) Amir Temur nomidagi Davlat xavfsizlik xizmati Akademiyasida to‘rt yillik o‘qish uchun – bazaviy hisoblash miqdorining 1300 baravari;
z) Jamoat xavfsizligi universitetida: to‘rt yillik o‘qish uchun – bazaviy hisoblash miqdorining 1000 baravari; besh yillik o‘qish uchun – bazaviy hisoblash miqdorining 1200 baravari miqdorida undiriladi.
Harbiy xizmatchilarni xorijiy davlatlarning ta'lim muassasalarida (oliy, oliy harbiy va boshqa ta'lim muassasalarida) o‘qitishga sarflangan budjet mablag‘larini undirish miqdorlari qonunchilikda belgilangan tartibda tuziladigan maxsus kontraktlarda belgilanadi.